মশা মারার মজুদ ওষুধে এক বছর চলবে: এলজিআরডি মন্ত্রী
ঢাকার দুই সিটি কর্পোরেশনের কাছে মশা মারার যে ওষুধ মজুদ রয়েছে তা দিয়ে এক বছর চলবে বলে জানিয়েছেন স্থানীয় সরকার, পল্লী উন্নয়ন ও সমবায় (এলজিআরডি) মন্ত্রী মো. তাজুল ইসলাম।







বৃহস্পতিবার সাংবাদিকদের তিনি এ তথ্য জানান। বাংলাদেশে নিযুক্ত জার্মানির রাষ্ট্রদূত পিটার ফারেন হোল্টজ সৌজন্য সাক্ষাৎ করে যাওয়ার পর সাংবাদিকদের বিভিন্ন প্রশ্নের উত্তর দেন তাজুল ইসলাম।




মন্ত্রী বলেন, ‘গত বছরের তিক্ত অভিজ্ঞতার আলোকে এখন থেকেই প্রস্তুতি নিচ্ছি। কয়েকদিন আগে দুই সিটি কর্পোরেশনের কর্মকর্তা ও প্রতিনিধির সঙ্গে কথা বলেছি এবং পর্যালোচনা করে দেখার চেষ্টা করেছি। তাদের কাছে মশা মারার ওষুধ মজুদ কী পরিমাণে রয়েছে তা জানার চেষ্টা করেছি।’
তিনি বলেন, ‘যে ওষুধ আনা হয়েছে এবং মজুদ রয়েছে, সেগুলোর কার্যকারিতা সম্পর্কে তারা নিশ্চয়তা দিয়েছে যে, ওষুধ সম্পর্কে কোথাও কোনো প্রশ্ন উঠার কথা নয়।’
তিনি বলেন, ‘একটি সীমাবদ্ধতার কথা না বললেই নয়, যে সব ওষুধ স্প্রে করা হয়, তা থেকে কিছু কিছু প্রাণী যেমন মশা মারা যাবে। কিন্তু অন্য কোনো প্রাণী যেমন মানুষের যেন কোনো ক্ষতি না হয়, সেজন্য ডব্লিউএইচও’র (বিশ্বস্বাস্থ্য সংস্থা) সার্টিফাইড প্রোডাক্টের বাইরে আমরা যেতে পারি না।’
তিনি আরও বলেন, ‘এক বছরের ওষুধ উভয় সিটি কর্পোরেশনের কাছে মজুদ আছে। এই ওষুধ স্প্রে করতে যে যন্ত্রপাতি দরকার তা আছে বলে আমাকে অবহতি করা হয়েছে। প্রতি ওয়ার্ডে ৩০ জন করে লোকবলের অনুমোদন মন্ত্রণালয় দিয়েছে।’
আসন্ন বর্ষা মৌসুমে জলাবদ্ধতার দুর্ভোগের বিষয়ে মন্ত্রী বলেন, ‘সবার জন্য স্বস্তিকর নাগরিক জীবনের যা প্রয়োজন তা পূরণে আমরা সর্বাত্মক চেষ্টা করে যাচ্ছি। এই কাজ করতে গিয়ে পুরো সফলতা অর্জন করিনি, পিছিয়ে আছি তাও নয়।’
দক্ষিণের মেয়র দায়িত্ব নেবেন মে মাসে। এক্ষেত্রে মশা নিধন কার্যক্রম শুরু করতে বিলম্ব হবে কিনা- এমন প্রশ্নের জবাবে এলজিআরডি মন্ত্রী বলেন, যিনি আছেন সঙ্গত কারণেই তিনি দায়িত্ব পালন করবেন এবং সেখানে একটি ম্যানেজমেন্ট রয়েছে, অনেক কর্মকর্তা রয়েছেন। তারা কাজ করবেন। আমরা আশা করি বর্তমান মেয়র দায়িত্ব পালন করবেন এবং মন্ত্রণালয় ফলোআপ করবে।
তিনি বলেন, দক্ষিণের কর্মকর্তাদের ডেকে কথা বলেছি। কয়েকটি সমস্যার কথা তারা বলেছে এবং সেসব সমস্যা সমাধান করা হয়েছে।

ঢাকার দুই সিটি কর্পোরেশনের কাছে মশা মারার যে ওষুধ মজুদ রয়েছে তা দিয়ে এক বছর চলবে বলে জানিয়েছেন স্থানীয় সরকার, পল্লীউন্নয়ন ও সমবায় (এলজিআরডি) মন্ত্রী মো. তাজুল ইসলাম।